Eesti väikesed õlletehased suurendavad tänavu toodangu mahtu kümne kuni kolmekümne protsendi võrra, et kasumisse jääda. Ligi viieprotsendilise turuosaga Pärnu Õlu tänavune uudistoode on 1,5-liitristesse plastikpudelitesse villitud heledad õlled, ütles ASi Pärnu Õlu finantsdirektor Eela Malk. Pärnu Õlu prognoosib tänavuseks käibeks 70 miljonit krooni ja kasumiks 1,5 miljonit krooni. Esimeses kvartalis oli Pärnu Õlu käive 13,5 miljonit krooni ja kasum 0,2 miljonit krooni. Mullu teenis 60  miljonilise käibega Pärnu Õlu 2 miljonit krooni kasumit, tootes 4 miljonit liitrit õlut.